Document ID: 32008R0740

32008R0740
L 201/36
SLUŽBENI LIST EUROPSKE UNIJE
29.07.2008.
UREDBA KOMISIJE (EZ) br. 740/2008
od 29. srpnja 2008.
o izmjeni Uredbe (EZ) br. 1418/2007 s obzirom na postupke kojih se treba pridržavati pri izvozu otpada u određene zemlje
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 1013/2006 Europskog parlamenta i Vijeća od 14. lipnja 2006. o pošiljkama otpada (1), a posebno njezin članak 37. stavak 2. treći podstavak,
nakon savjetovanja sa predmetnim zemljama,
budući da:
(1)
Trebalo bi ukloniti svaku dvosmislenost u pogledu primjenjivosti članka 18. Uredbe (EZ) br. 1013/2006 o pošiljkama otpada u slučaju kada je neka zemlja u svojem odgovoru na zahtjev Komisije u skladu s člankom 37. stavkom 1. prvim podstavkom Uredbe (EZ) br. 1013/2006 navela da takve pošiljke neće zabraniti niti će na njih primjenjivati postupak prethodne pisane obavijesti i pristanka kako je opisan u članku 35. te Uredbe.
(2)
Komisija je dobila odgovore iz Bosne i Hercegovine, Irana i Toga na svoj pisani zahtjev u kojem je tražila pisanu potvrdu da se otpad naveden u prilogu III. ili III.A Uredbi (EZ) br. 1013/2006, čiji izvoz nije zabranjen u skladu s člankom 36., smije izvoziti iz Zajednice u te zemlje na oporabu, kao i informacije o eventualnom postupku kontrole koji pritom treba slijediti. Komisija je također dobila daljnje informacije vezane za Côte d’Ivoire, Maleziju, Moldovu (2), Rusku Federaciju i Ukrajinu. Stoga je potrebno izmijeniti Prilog Uredbi Komisije (EZ) br. 1418/2007 (3) kako bi se to uzelo u obzir.
(3)
Vlada Lihtenštajna je naglasila da Lihtenštajn treba smatrati zemljom na koju se primjenjuje Odluka OECD-a. Stoga se na tu zemlju ne primjenjuje članak 37. stavak 2. Uredbe (EZ) br. 1013/2006 te je potrebno izbrisati Lihtenštajn iz Priloga Uredbi (EZ) br. 1418/2007.
(4)
Stoga bi Uredbu (EZ) br. 1418/2007 trebalo izmijeniti na odgovarajući način,
DONIJELA JE OVU UREDBU:
Članak 1.
Uredba (EZ) br. 1418/2007 mijenja se kako slijedi:
1.
Umeće se sljedeći članak 1.a:
„Članak 1.a
Kada je neka zemlja u svojem odgovoru na pisani zahtjev Komisije u skladu s člankom 37. stavkom 1. prvim podstavkom Uredbe (EZ) br. 1013/2006 navela da, u pogledu određenih pošiljaka otpada, te pošiljke neće zabraniti niti će na njih primjenjivati postupak prethodne pisane obavijesti i pristanka kako je opisan u članku 35. te Uredbe, na takve se pošiljke primjenjuje mutatis mutandis članak 18. te Uredbe.”
2.
Prilog Uredbi (EZ) br. 1418/2007 izmjenjuje se u skladu s Prilogom ovoj Uredbi.
Članak 2.
Ova Uredba stupa na snagu četrnaestog dana od dana objave u Službenom listu Europske unije.
Ona se primjenjuje od dana stupanja na snagu.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 29. srpnja 2008.

Labels: 3
5
20